b'\n_START_ARTICLE_\nIzparilna toplota\n_START_PARAGRAPH_\nIzpar\xc3\xadlna topl\xc3\xb4ta je toplota, ki jo moramo pri stalnem tlaku dovesti enemu kilogramu dane snovi v kapljevinastem agregatnem stanju, segrete do vreli\xc5\xa1\xc4\x8da, da izpari, torej da preide v plinasto agregatno stanje. Enaka je toploti, ki jo pri stalnem tlaku odda en kilogram do vreli\xc5\xa1\xc4\x8da ohlajenega plina, ko kondenzira in preide v kapljevinasto agregatno stanje. Praviloma je izparilna toplota tabelirana pri normalnem zra\xc4\x8dnem tlaku 101,325 kPa (glej tudi standardni pogoji)._NEWLINE_Mednarodni sistem enot predpisuje za izparilno toploto izpeljano enoto J/kg. Namesto na maso snovi lahko prera\xc4\x8dunamo izparilno toploto tudi na mno\xc5\xbeino snovi; v tem primeru navajamo izparilno toploto v J/mol._NEWLINE_Izparilna toplota vode pri tlaku 101,325 kPa in 100 \xc2\xb0C je 2256,9 kJ/kg, kar je enako okoli 40,6 kJ/mol. To je veliko \xe2\x80\x94 petkratna koli\xc4\x8dina energije za segretje vode od 0 do 100\xc2\xa0\xc2\xb0C._NEWLINE_Izparilna toplota je v splo\xc5\xa1nem odvisna od temperature. Velikokrat pa lahko ra\xc4\x8dunamo s povpre\xc4\x8dno vrednostjo med dvema ozkima intervaloma.'